Keystone Comedies 4 | 644827171323 | DVD | Barnes & Noble® B&N Top 100 NY Times Bestsellers
Keystone Comedies 4 available in DVD Japie: troumaal nóú stoetram | News24
Japie: troumaal nóú stoetram
Japie (links) het binne ’n japtrap diep in die harte van die leerders en onderwysers by die Global Leadership Academy (GLA) gekruip. Selfs die skoolhoof, Marietjie McFarlane, was teen sy sjarme bestand nie. Foto:VERSKAF
VAN troumaal tot stoetram . . .
Of jy hom nou Japie, Blêrtjie of Bobby noem - dis díe een gelukkige skaap wat die slagpale naelskraap vrygespring het. En dit is geen wolhaarstorie nie.
Anthony Jacobs, een van die projekleiers by die Global Leadership Academy in Jeffreysbaai, het gedurende die Junie-vakansie ’n naamlose skaap by die skool aangebring. Die doel? Om hom vir sy troumaal in Desember vet te voer.
Maar skaap en skoolkinders het ’n ander plan gehad.
Die skaap het aanvanklik in ’n hok gebly, maar het gou besef dat die sportvelde veel groener aan die ander kant van sy draadhok is.
Vasbeslote om aan dié gras te smul, het hy met GLA terreinopsigter Kenneth Mandinika vriende gemaak.
“Vanaf daardie oomblik was dit vir hom maklik om met ander mense, veral die leerders, vriende te maak,” sê Stefan Kleyn van GLA. “Vandag, afhangend wie jy vra, is sy naam Japie, Blêrtjie of Bobby.”
“Japie het vinnig in die harte van leerders gekruip en gereeld die oggendsamekoms met ’n harde blêr onderbreek.”
Met die aanhoor van Japie se lot, het die leerders verskeie inisiatiewe van stapel ge-stuur om hom te red: van innoverende fonds-insamelingsprojekte tot Facebook-petisies.
Gelukkig vir Japie het ’n plaaslike boer sy goeie gene as ’n stoetram opgemerk en hom van ’n gewisse dood gered.
Japie is op 24 November na sy nuwe tuiste geneem waar hy die geleentheid sal kry om sy familie-stamboom uit te brei.
“Hopelik sal een van Japie se afstammelinge binnekort deel van die GLA-familie uitmaak,” sê Kleyn.